DEN EUROPÆISKE CENTRALBANKS RETNINGSLINJE

af 26. august 1998

om visse bestemmelser vedrørende eurosedler, som ændret den 26. august 1999

(ECB/1999/3)

(1999/656/EF)

STYRELSESRÅDET FOR DEN EUROPÆISKE CENTRALBANK HAR -

under henvisning til traktaten om oprettelse af Det Europæiske Fællesskab (i det følgende benævnt "traktaten"), særlig artikel 106, stk. 1,

under henvisning til artikel 12.1, 14.3 og 16 i statutten for Det Europæiske System af Centralbanker og Den Europæiske Central (i det følgende benævnt "statutten"),

under henvisning til ECB-afgørelse ECB/1998/6 af 7. juli 1998 om pålydende værdi, specifikationer, gengivelse, ombytning og inddragelse af eurosedler(1), som ændret ved ECB-afgørelse af 26. august 1999 (ECB/1999/2)(2), og

ud fra følgende betragtninger:

(1) Den Europæiske Centralbank ("ECB") har fra Det Europæiske Monetære Institut ("EMI") fået overdraget ophavsretten til eurosedlernes design; denne ophavsret skal forvaltes og håndhæves i bl.a. alle deltagende medlemsstater i overensstemmelse med de enkelte nationale retssystemer, og denne situation gør det berettiget at overdrage denne funktion til de nationale centralbanker ("NCB'erne");

(2) for at øge beskyttelsen af eurosedler mod falskmøntneri vil det være hensigtsmæssigt at oprette et center for analyse af falske sedler (CAC), hvor de deltagende medlemsstaters NCB'ers og ECB's ressourcer kan samles; dette kræver fastsættelse af visse regler i Det Europæiske System af Centralbanker ("ESCB");

(3) for at øge offentlighedens kendskab til beslutninger truffet af ECB om inddragelse af typer eller serier af pengesedler vil det ud over ECB's offentliggørelse af en sådan beslutning i De Europæiske Fællesskabers Tidende være hensigtsmæssigt at offentliggøre meddelelser herom i de nationale medier og at overdrage denne opgave til NCB'erne;

(4) i overensstemmelse med artikel 12.1 og 14.3 i statutten udgør ECB-retningslinjer en integrerende del af fællesskabsretten -

VEDTAGET FØLGENDE RETNINGSLINJE:

Artikel 1

Håndhævelse af ophavsret

1. NCB'erne træffer alle nødvendige og mulige foranstaltninger i henhold til det nationale retssystem for at sikre, at ECB's ophavsret til pengesedlernes design ikke krænkes.

2. Hvis en NCB får kendskab til en uretmæssig gengivelse af eurosedler, som har fundet sted på det pågældende lands område, skrider den straks ind for at sikre, at gengivelsen ophører, og at derved fremstillede eksemplarer inddrages, og den underretter omgående ECB.

3. ECB's Direktion kan udstede instrukser om, hvorvidt situationen kræver, at der anlægges civil eller strafferetlig sag mod den person, der er ansvarlig for gengivelsen. ECB kan lade NCB'erne stå for gennemførelsen af sagen: Den giver NCB'erne instrukser herom og meddeler dem den nødvendige fuldmagt. Alle sagsomkostninger afholdes af ECB.

4. NCB'erne orienterer ECB om enhver konkret tilladelse til gengivelse af eurosedlernes design i medfør af ECB-afgørelse ECB/1998/6.

Artikel 2

Ombytning af ødelagte eller beskadigede pengesedler

1. NCB'erne gennemfører på behørig vis ECB-afgørelse ECB/1998/6.

2. I forbindelse med gennemførelsen af ECB-afgørelse ECB/1998/6 tilintetgør NCB'erne, under hensyntagen til eventuelle retlige begrænsninger, ødelagte pengesedler eller dele heraf efter en periode på seks måneder, medmindre der er retlige grunde til at beholde dem eller give dem tilbage til den anmodende part.

3. NCB'erne udpeger et enkelt organ til at vedtage beslutninger om ombytning af ødelagte eller beskadigede pengesedler i de tilfælde, der er omhandlet i artikel 3, stk. 1, litra b), i ECB-afgørelse ECB/1998/6 og underretter ECB herom.

Artikel 3

Center for Analyse af Falske Sedler og Database for Falske Sedler og Mønter

1. ESCB's Center for Analyse af Falske Sedler (CAC) og Database for Falske Sedler og Mønter (CCD) oprettes og drives i ECB's regi. Formålet med oprettelsen af CAC er at centralisere den tekniske analyse samt data vedrørende forfalskning af eurosedler udstedt af ECB og NCB'erne. Alle relevante tekniske og statistiske oplysninger vedrørende forfalskning af eurosedler opbevares centralt i CCD.

2. CAC og CCD skal have hjemsted i Frankfurt am Main. Styrelsesrådet udpeger CAC's leder, godkender dets budget og tilrettelægger personale- og ressourcespørgsmål.

3. Under hensyntagen til eventuelle retlige begrænsninger giver NCB'erne originaler af nye typer falske eurosedler, som de er i besiddelse af, videre til CAC med henblik på teknisk undersøgelse og central klassificering. NCB'erne foretager en foreløbig vurdering af, om en bestemt forfalsket pengeseddel tilhører en klassificeret type eller en ny kategori.

4. Alle tekniske data i CCD står til rådighed for ECB og de deltagende medlemsstaters NCB'er. Hvor det er hensigtsmæssigt, samarbejder CAC med de deltagende medlemsstaters politi, med Europol og med Europa-Kommissionen inden for disses respektive ekspertiseområder. De ansatte i CAC kan efter anmodning møde i retten for at yde teknisk bistand i sager om falskmøntneri. CAC's eventuelle forbindelser med enkelte nationale myndigheder etableres sammen med den relevante NCB.

Artikel 4

Inddragelse af pengesedler

Efter Styrelsesrådets beslutning om inddragelse af en type eller serie af eurosedler bekendtgør NCB'erne for egen regning inddragelsen i nationale aviser efter instrukser, som kan gives af Direktionen.

Artikel 5

Endelige bestemmelser

Denne retningslinje er rettet til de deltagende medlemsstaters nationale centralbanker og har umiddelbar virkning.

Denne retningslinje offentliggøres i De Europæiske Fællesskabers Tidende.

Udfærdiget i Frankfurt am Main, den 26. august 1999.

På ECB's Styrelsesråds vegne

Willem F. DUISENBERG

(1) EFT L 8 af 14.1.1999, s. 36.

(2) Se side 29 i denne EFT.